Byna 100 000 vrygelaat sonder DNS-monsters(Foto: Unsplash) Die minister van justisie en korrektiewe dienste, Ronald Lomola, het onlangs bevestig dat 96 785 skedule 8-oortreders (geweldsmisdaad) sedert 2016 op parool vrygelaat is sonder om ‘n DNS-monster in te dien. Die burgerregteorganisasie Action Society se prokureurs het reeds ‘n brief aan die presidensie, die polisiekommissaris, die nasionale minister van polisie en die kommissaris van korrektiewe dienste gestuur waarin hulle aandring op die dringende implementering van die Strafregwysigingswet (Forensiese Prosesse) 37 van 2013. Dié wysigingswet vereis die instandhouding van ‘n gevonnisde oortrederindeks in die Nasionale Forensiese DNS-databasis (NFDD) van Suid Afrika. Die Strafregwysigingswet dwing gevonnisde skedule 8-oortreders (dit sluit moordenaars en verkragters in) om ‘n DNS-monster te gee, vir die instandhouding van die NFDD. Sedert die totstandkoming van die databasis in 2015 is hierdie wysigingswet egter nog nie gefinaliseer nie en wag nog steeds op die president se handtekening. “Die president en die minister van polisie versuim om die burgers van Suid-Afrika te beskerm en skend hul konstitusionele regte,” sê Elanie van der Walt, woordvoerder van Action Society. “’n Kritiese deel van die strafregstelsel word nie toegepas nie, omdat die regering geen dringendheid het om die wet in werking te stel nie.” Tot dusver was daar geen reaksie van die regering in hierdie verband nie. Die organisasie het hul brief op 20 Augustus 2021 aan die presidensie gestuur en het die president en ministers 30 dae gegee om aan hul gelyste eise te voldoen. Hierdie eise sluit in dat die president ‘n proklamasie uitreik wat die Wet op Forensiese Prosesse ten volle implementeer. As hulle geen reaksie ontvang nie, gaan Action Society voort met regstappe teen die regering, insluitend ‘n verklaring van regte ingevolge artikel 38 van die Grondwet, by die konstitusionele hof. “Ondanks die voor die hand liggende feit dat ‘n NFDD ‘n noodsaaklike en effektiewe wapen is in die stryd teen misdaad ̶ wat die SAPD se vermoë om misdadigers te identifiseer en aansienlike hulp aan vervolgingsowerhede verskaf ̶ versuim die regering om die wet ten volle te implementeer. Die regering se voeteslepery met die toepassing van die wet het tot gevolg dat duisende veroordeelde moordenaars en verkragters vrygelaat word sonder die moontlikheid om hulle aan vorige of toekomstige misdade te koppel. “Ons kan eenvoudig nie aanvaar dat die president steeds nie hierdie wysiging goedgekeur het nie, veroordeelde misdadigers word vrygelaat sonder om ‘n bukkale DNS-monster te gee en kan dus voortgaan om te verkrag en te moor sonder vrees vir die gereg. DNS is die doeltreffendste hulpmiddel om oortreders aan onopgeloste sake te koppel en om toekomstige vervolging van heroortreders te vergemaklik. In ‘n land waar 3 335 vroue elke maand verkrag en 1 667 mense vermoor word, moet die president en die Suid-Afrikaanse Polisiediens aanspreeklik gehou word omdat hulle nie lankal hierdie wet ten volle geïmplementeer het nie.”